ปริศนา (ภาพยนตร์ปี พ.ศ. 2525)

ปริศนา เป็นภาพยนตร์ไทยแนวจินตนิยม ชีวิต ขนาด 35 มม. พากย์เสียงในฟิล์ม ปี พ.ศ. 2525 สร้างโดยไฟว์สตาร์โปรดักชั่นและรณภพฟิล์ม กำกับโดยรุจน์ รณภพ นำแสดงโดยจารุณี สุขสวัสดิ์และเกรียงไกร อุณหะนันทน์ เข้าฉายครั้งแรกเมื่อวันที่ 23 มกราคม พ.ศ. 2525 ที่โรงภาพยนตร์เอเธนส์-แกรนด์-พาราไดซ์-ศรีย่าน-พระโขนงราม่า-นครหลวงรามา-เจ.รามา-งามวงศ์วานรามา โดยภาพยนตร์เรื่องนี้เป็นภาพยนตร์เรื่องแรกในภาพยนตร์ชุดไตรภาคที่สร้างจากนวนิยายจำนวน 3 เรื่องของว.ณ ประมวญมารค ซึ่งเป็นนามปากกาของพระเจ้าวรวงศ์เธอ พระองค์เจ้าวิภาวดีรังสิต ส่วนอีก 2 เรื่องคือเจ้าสาวของอานนท์และรัตนาวดี ซึ่งแสดงนำโดยจารุณี สุขสวัสดิ์ เช่นเดียวกัน

 เนื้อเรื่อง 
ปริศนา สุทธากุล (จารุณี สุขสวัสดิ์) ถูกส่งไปอยู่กับ หลวงวิรัชราชกิจ (อดุลย์ ดุลยรัตน์) อาของเธอที่อเมริกาตั้งแต่เด็ก หลังเรียนจบ เธอกลับมาอยู่กับแม่และพี่สาวสองคน คือ อนงค์ (นันทพร อัมผลิน) และสิรี (อัญชลี ไชยศิริ) ที่กรุงเทพฯ

ปริศนาสมัครเป็นครูที่โรงเรียนที่ท่านหญิงรัตนาวดี (ปัทมา ปานทอง) ซึ่งเป็นน้องสาวของท่านชายพจน์ (เกรียงไกร อุณหะนันทน์) กำลังศึกษาอยู่ ท่านหญิงมักชักชวนเพื่อน ๆ ให้สร้างปัญหาอยู่เสมอ แต่ปริศนาสามารถปราบให้สงบได้

ประวิช (เอกลักษณ์ ยลระบิล) เป็นน้องชายของ รตี (ลินดา ค้าธัญเจริญ) ซึ่งเคยรักกับอนงค์มาก่อนได้รู้จักกับปริศนาและตกหลุมรักเธออย่างมาก เขาพาปริศนามาพบท่านชายพจน์ ซึ่งท่านชายเองมีใจให้ปริศนา แต่กลับมองรตีเหมือนน้องสาว

ประวิชบอกรักปริศนา แต่เธอเห็นเขาเป็นเพียงเพื่อน และรู้ว่าอนงค์รักประวิชอยู่ ทำให้รตีโกรธปริศนา และอ้างว่าเธอเป็นคู่หมั้นของท่านชาย

ต่อมา ประวิชแต่งงานกับอนงค์ ในงานแต่ง ท่านชายบอกรักปริศนา แต่รตีไปบอกเสด็จพระองค์หญิงซึ่งเป็นอาหญิงของท่านชายว่าปริศนาไม่ใช่ลูกของพระพินิจมนตรี ทำให้ย่าของปริศนาและเสด็จพระองค์หญิงไม่ยอมรับเธอ

 นักแสดง 
 จารุณี สุขสวัสดิ์ รับบท ปริศนา สุทธากุล
 เกรียงไกร อุณหะนันทน์ รับบท หม่อมเจ้าพจน์ปรีชา
 เอกลักษณ์ ยลระบิล รับบท ประวิช ราชพรรลภ
 นันทพร อัมผลิน รับบท อนงค์ สุทธากุล
 ลินดา ค้าธัญเจริญ รับบท รตี ราชพรรลภ

 อ้างอิง 

หมวดหมู่:ภาพยนตร์ไทยที่ออกฉายในปี พ.ศ. 2525
หมวดหมู่:ภาพยนตร์ไทยในคริสต์ทศวรรษ 1980
หมวดหมู่:ภาพยนตร์ภาษาไทยในคริสต์ทศวรรษ 1980
หมวดหมู่:ภาพยนตร์โดยไฟว์สตาร์โปรดักชั่น
หมวดหมู่:ภาพยนตร์ที่อำนวยการสร้างโดย เจริญ เอี่ยมพึ่งพร
หมวดหมู่:ภาพยนตร์ที่กำกับโดย รุจน์ รณภพ
หมวดหมู่:ภาพยนตร์รักชีวิตไทย
หมวดหมู่:ภาพยนตร์ที่ถ่ายทำใน 35 มม.